
על סגולת עמלק

עמרם מרגלית
שיח לשבת פרשת ויקרא – שבת זכור
ובגין כך נטיר קודשא בריך הוא ההוא דבבו לדרי דרין.

לא מזמן נתבקשתי במסגרת שאלון לציין מספר דברים שאני שונא ולכתוב עליהם בקצרה. נראה שכוונת המחבר היתה לדברים שאני סולד או נדחה מהם, אך משימה זו העלתה בפני את השאלה: האם יש דברים שאני שונא באמת – עם כל הלב והאנרגיה שיש ברגש הזה? כרבים אחרים, אני סולד ונדחה מהמחשבה עצמה על התחושה הזו, שבפסיכולוגיה המודרנית אין היא אלא רגש חולני והרסני.

אך מעבר לשאלה הידועה והלעוסה של מוסריות מצוות מחיית עמלק ומידת האקטואליות שלה, הזוהר המובא למעלה נותן לנו דבר נוסף להתמודד עמו וקובע שהקב"ה בהחלט שונא, ואף נוטר טינה לדורי דורות. נראה שכיהודים השואפים להידמות לקב"ה מוטל אף עלינו לשנוא לנצח, שוב ושוב, את עמלק. מה הוא, אם כן, תפקידה של השנאה הזו? ובמה זכה עמלק להיות הנמען?

עמלק חויא בישא הוה לגבייהו דישראל דכמין לון על פרשת ארחין דכתיב: "אשר שם לו בדרך בעלותו ממצרים".

בפרשת הדרכים, במקום הראשון בו קיימת האפשרות לסטות, בו עולה לראשונה השאלה, אורב עמלק וזומם לטמא את ישראל. הסכנה של עמלק ע"פ הזוהר איננה במלחמה הפיזית אלא בטומאה שהוא מביא עמו: "כתיב הכא: 'אשר קרך', וכתיב התם: 'כי יהיה בך איש אשר לא יהיה טהור מקרה לילה'". בהסתכלות זו, עמלק האורב על אם הדרך לא מתחבא שם אחוז ברומח ובחנית, אלא דווקא מציג שם לראווה, ב"פתח עיניים", את פיתוייו, למען יפלו בקסמיו העייפים והיגעים שאין יראת אלהים בפניהם, ויטו מן הדרך. 

יכולתו של עמלק לפגום בקדושת הברית של ישראל מגיעה עד ל"כס יה", עד לאות הברית עצמה: "דחשיב לאעקרא את קיימא מאתריה". שנאתו של הקב"ה אליו היא אם כן השנאה ששונא הבעל למי שזמם לחלל את בריתו עם רעייתו, שנאה שהיא תוצאה של אהבה וקנאה לרעיה, והיא אף מאששת אותן. הטינה הנצחית שה' נוטר לעמלק מלמדת על אהבתו הנצחית לעם ישראל. 

השנאה לפיכך היא גם פועל יוצא של ההבדלה וגם מחוללת אותה – הבדלת עם ישראל מהעמים ומהערב רב שדבק בו, ולפי הזוהר גם ההבדלה שמבדיל שאול את הקיני מהעמלקי בבואו להילחם בעמלק. מחייתו של עמלק במובן הזה היא התיקון של: "וּמָחִיתִי אֶת כָּל הַיְקוּם אֲשֶׁר עָשִׂיתִי מֵעַל פְּנֵי הָאֲדָמָה"
, היא אקורד הסיום של בירור הגרעין מהקליפה שהחל לאחר מכן.

אך אין כל מטרת השנאה במה שיכונה בזלזול: "הגדרת עצמי ע"י שלילת האחר", (אם כי זו לאו דווקא מטרה שיש לזלזל בה). זה ניכר בבירור ברגש השנאה עצמו – ברור שדרך הגדרה עצמית בוגרת קצת יותר לא היתה מסתכלת ובוחנת את האחר כלל, או לכל היותר היתה מסתפקת בהסתייגות ממנו או בזלזול בו. אך השנאה הזו איננה רק דחייה, בוז, או סלידה. השנאה הזו היא רגש דינמי, חי ובועט, שחוזר שוב ושוב. הפרדוקס כביכול של ה"זכור את" מצד אחד, ו"תמחה את זכר" מצד שני, נפתר בפשטות בנפשו של השונא האמיתי – בשנאה, כתשליל של האהבה, דמותו של השנוא עולה ונזכרת שוב ושוב, ויחד עמה עולה מחדש הרצון למחותו.
 כמו האוהב, כך גם השונא: "שוגה בשנאתו תמיד".

נראה שהסיבה היא שהאיום שעמלק מהווה על הברית איננו ברצונו להחליף את עם ישראל, או בטענתו שעם ישראל אינו עם נבחר, אלא בערעור שלו על עצם האפשרות של ברית ושל ייחוד. הבוז והזלזול לא פותרים את הבעיה, משום שזוהי השפה שלו – הוא מזלזל בעצמו באותה מידה שהוא מזלזל בך. כל טענתו היא שניתן לזלזל בדברים, שהם אינם מיוחדים, שהם "סתם" בעולם.

התשובה שאנו נותנים לעמלק היא דווקא ההיפך: אתה אומר שכולם אותו דבר, ואין יותר מיוחדים או פחות מיוחדים? נהפוך הוא – לא רק שאנחנו מיוחדים ובנו בחר ה', אלא שאתה מיוחד לא פחות! באותה מידה שאנחנו אהוביו של הקב"ה, כך בך בחר הקב"ה להיות שנוא נפשו. בחביון עוזו רוחש לך הקב"ה שנאה מסותרת, הבוערת לעד ובכל עת. 

זה כנגד זה עומדות הפקידה של עם ישראל ו-"פָּקַדְתִּי אֵת אֲשֶׁר עָשָׂה עֲמָלֵק", וכמו שעם ישראל נבחר בברית עד אחרון בניו: "בִּנְעָרֵינוּ וּבִזְקֵנֵינוּ... בְּבָנֵינוּ וּבִבְנוֹתֵנוּ בְּצֹאנֵנוּ וּבִבְקָרֵנוּ", כך גם שאול מצווה להרוג בעמלק: "מֵעֹלֵל וְעַד יוֹנֵק מִשּׁוֹר וְעַד שֶׂה מִגָּמָל וְעַד חֲמוֹר..." – זהו ביטויה של הבחירה. 

בלב התשובה הזו ישנה התמודדות עם טענת המקריות, ואמירה שלא במקרה נפגשו על הדרך שני עמי נוודים תלושים מהקשר ופצחו במלחמה, אלא מדובר בעימות שמקורו באיבה הקדומה שבין יעקב לעשיו – שהתורה מקפידה להזכיר את צאצאיו ולספר שעמלק הוא נכדו. במישור של הטומאה התשובה היא בהבנה שכדברי ר' צדוק: "כי באמת גם בשינה ובלא דעת אין מקרה"
.

יותר מכך: גם מעשהו של עמלק אינו עוד איזו התגרות בקב"ה – ידו מגעת עד כיסא הכבוד ממש, עד מקום הברית הראשונית ביותר, אל המקום אליו מגיעה רק כנסת ישראל בעבודתה. 

באמצעות השנאה הזו שמכירה בכוחו ובמקומו של עמלק אני מצליח לבלבל אותו יותר משהוא מבלבל אותי. בהודאה בכך שבמישור הטבעי האנושי אין לי בהכרח הגדרה עצמית שונה ממנו, דווקא משום שהוא מיוחד ונבחר ממש כמוני. באותה נקודה עצמה שבה עמלק צודק – שבה אין הבדל בין ארור המן לברוך מרדכי, מיד בו בזמן: "אָח עֵשָׂו לְיַעֲקֹב נְאֻם ה' - וָאֹהַב אֶת יַעֲקֹב, וְאֶת עֵשָׂו שָׂנֵאתִי".
� 	זוהר פרשת ויקהל, קצד ע"ב.


� 	שם.


� 	ועיין זוהר חדש - תיקונים, כרך ב, פו ע"ב.


� 	איך אמר גרגמל: "אני שונא דרדסים".


� 	ליקוטי אמרים אות ה - "ועל ידי זה הוא ניצוח עמלק".

